PATVIRTINTA:

VšĮ Rokiškio psichiatrijos ligoninės

direktoriaus 2024 m. vasario 27 d. įsakymu Nr. 18

**VIEŠOSIOS ĮSTAIGOS VŠĮ ROKIŠKIO PSICHIATRIJOS LIGONINĖS DARBUOTOJŲ ELGESIO KODEKSAS**

**I BENDROSIOS NUOSTATOS**

1. Viešosios įstaigos VšĮ Rokiškio psichiatrijos ligoninės darbuotojų elgesio kodeksas (toliau – Kodeksas) nustato pagrindinius viešosios įstaigos VšĮ Rokiškio psichiatrijos ligoninės (toliau – Ligoninė) darbuotojų (toliau – darbuotojai) elgesio principus, kurių jie privalo laikytis darbo metu.

2. Kodekso tikslas – kurti geranorišką darbo aplinką, ugdyti profesinę kompetenciją bei tinkamus ir efektyvius ligoninės darbuotojų tarpusavio ryšius, pagarbius tarpusavio santykius ir santykius su pacientais, jų atstovais, didinti ligoninės darbuotojų reputaciją visuomenėje, pacientų ir jų atstovų pasitikėjimą ligonine, kurti antikorupcinę aplinką ir valdyti interesų konfliktus.

3. Kodeksas parengtas vadovaujantis Asmens sveikatos priežiūros įstaigos darbuotojų elgesio kodeksu, patvirtintu Lietuvos Respublikos sveikatos apsaugos ministro 2021 m. liepos 16 d. įsakymu Nr. V-1673 „Dėl Asmens sveikatos priežiūros įstaigos darbuotojų elgesio kodekso patvirtinimo“.

4. Kodeksas privalomas ligoninės darbuotojams, profesinę praktiką atliekantiems asmenims. Toliau Kodekse visi asmenys, kuriems privalomas Kodeksas, vadinami „darbuotojais“.

5. Kodekse vartojamos sąvokos, išskyrus Kodekso 4 punktą, suprantamos taip, kaip jos apibrėžiamos Lietuvos Respublikos korupcijos prevencijos įstatyme, Lietuvos Respublikos viešųjų ir privačių interesų derinimo įstatyme, Lietuvos Respublikos darbo kodekse ir kituose teisės aktuose, reglamentuojančiuose darbuotojų etikos ir elgesio klausimus.

6. Darbuotojams taip pat tiesiogiai taikomas ir privalomas Asmens sveikatos priežiūros įstaigos darbuotojų elgesio kodeksas, patvirtintas Lietuvos Respublikos sveikatos apsaugos ministro 2021 m. liepos 16 d. įsakymu Nr. V-1673 „Dėl Asmens sveikatos priežiūros įstaigos darbuotojų elgesio kodekso patvirtinimo“.

**II LIGONINĖS DARBUOTOJŲ ELGESIO PRINCIPAI**

7. ligoninės darbuotojų elgesio principai:

7.1. Asmeninės atsakomybės principas. Darbuotojai teisės aktų nustatyta tvarka paaiškina ir pagrindžia savo sprendimus ar veiksmus. Darbuotojai turi atsisakyti vykdyti galimai neteisėtus pavedimus, taip pat jei pavedimui vykdyti trūksta įgūdžių, išteklių ar kompetencijos, apie tai informuoti pavedimo davėją ir atsakingą darbuotoją. Darbuotojai asmeniškai atsako už savo (įskaitant kolegialius sprendimus) veiksmų ir neveikimo padarinius, užduočių įgyvendinimą, informacijos ir dokumentų tinkamą naudojimą bei konfidencialumo laikymąsi, tinkamą, rūpestingą, kvalifikuotą ir atsakingą savo pareigų atlikimą. Darbuotojai, jų tiesioginiam ir (ar) ligoninės direktoriui reikalaujant ar vadovaujantis teisės aktų reikalavimais, atsiskaito už savo veiklą.

7.2. Bendradarbiavimo ir pagalbos principas. Darbuotojai rūpinasi emociškai palaikančio tarpusavio bendravimo ir bendradarbiavimo tobulinimu, tarpusavio pakantumu, santykius su kitais darbuotojais ir pacientais grindžia savo paties mandagiu elgesiu, dėmesingumu, atjauta, geranoriškumu, domėjimusi savijauta ir sunkumais. Darbuotojai privalo mažinti dėl sprendžiamų problemų kylančią įtampą, spręsti konfliktus, neleisti palaikyti tarpusavio priešiškumo ar nuteikti darbuotojus prieš kitus kolegas. Neleidžiama turėti tikslą išvaryti ar išguiti darbuotoją iš Ligoninės, jo padalinio ar bendradarbių bendravimo rato ar kitaip atriboti nuo bendravimo, problemų sprendimo ir įsitraukimo į darbo ir bendruomenės veiklą.

7.3. Konfidencialumo principas. Darbuotojai privalo neskleisti vienų iš kitų sužinotos asmeninės informacijos, išskyrus teisės aktų nustatytas išimtis. Visais kitais atvejais darbuotojai vadovaujasi teisės aktais nustatytomis konfidencialios informacijos saugojimo sąlygomis ir tvarka, darbo metu gautą informaciją naudoja taip, kaip nustato ligoninės vidaus dokumentai ir kiti teisės aktai.

7.4. Lojalumo principas. Darbuotojai privalo darbu ir bendravimu siekti visuomenės gerovės, ligoninės tikslų. Darbuotojai privalo vengti tokio elgesio ir viešų pasisakymų, kurie galėtų diskredituoti darbuotojo ar ligoninės vardą, silpninti visuomenės pasitikėjimą darbuotoju ir ligonine. Informacijos apie neteisėtas veikas atskleidimas nelaikomas lojalumo principo pažeidimu.

7.5. Naujovių ir atvirumo permainoms principas. Darbuotojai turi būti atviri kitokiam požiūriui, pozityvioms iniciatyvoms, naujovėms, turi ieškoti naujų ir veiksmingų būdų, kaip geriau spręsti profesijos, darbo ir bendravimo problemas, nuolat tobulinti savo profesinę veiklą, taikyti pažangiausius metodus, technologijas, priemones ir gerosios patirties pavyzdžius, visada veikti profesionaliai, siekti žodžio ir veiksmo vienybės, pripažinti savo darbo klaidas ir jas taisyti, vieni kitiems padėti išvengti darbo klaidų ir nesusipratimų, vieni kitiems suteikti trūkstamą darbui ir bendravimui reikalingą informaciją.

7.6. Nesavanaudiškumo principas. Darbuotojai privalo naudoti jam patikėtą turtą, darbo metu gautą informaciją, tarnybinę padėtį ir darbą visuomenės gerovei, nesiekti asmeninės naudos ir neteisėto poveikio kitų asmenų sprendimams.

7.7. Padorumo principas. Darbuotojai privalo elgtis nepriekaištingai, nepriimti dovanų, pinigų ar paslaugų, nepagrįstų lengvatų ir nuolaidų iš fizinių ir juridinių asmenų, aiškiai apie tai žodžiu pasakyti ir elgesiu tai parodyti. Darbuotojai privalo savo pareigas atlikti laiku ir kompetentingai, su darbuotojais ir pacientais bei jų atstovais būti pagarbūs, tolerantiški ir paslaugūs, konfliktines situacijas spręsti taikiai ir mandagiai, stabdyti seksualinio priekabiavimo pasireiškimus. Darbuotojai privalo vengti tokio elgesio, kuris galėtų kenkti darbuotojo asmens garbei ir orumui bei profesijos prestižui. Darbuotojai ligoninės ir jos teritorijoje turi dėvėti švarią ir tvarkingą, teisės aktų numatytais atvejais – specialią aprangą, nerūkyti, nevartoti alkoholio, narkotinių ar psichotropinių medžiagų.

7.8. Sąžiningumo ir nešališkumo principas. Darbuotojai privalo būti objektyvūs, priimti teisingus ir pagrįstus sprendimus, veikti vadovaudamiesi viešaisiais ir pacientų sveikatos ir gerovės interesais, išklausyti visų suinteresuotų pusių argumentus ir pateikti informaciją, kuri padėtų priimti tinkamiausią objektyvų sprendimą. Darbuotojai turi vienodai elgtis vieni su kitais, pacientais ir jų atstovais, be simpatijų ar išskirtinio dėmesio atskiriems asmenims ar jų grupėms.

7.9. Skaidrumo ir viešumo principas. Darbuotojų veikla, atsižvelgiant į teisės aktų reikalavimus, turi būti vieša, suprantama ir atvira įvertinti. Darbuotojai ligoninės direktoriui, teisininkui praneša apie Ligoninėje taikomas neformalias taisykles, teisės aktų nustatyta tvarka užtikrina savo veiksmų ir sprendimų viešumą, prireikus pateikia savo sprendimų priėmimo motyvus bei teikia reikiamą informaciją kitiems darbuotojams, pacientams ir jų atstovams. Viešumo principas gali būti ribojamas siekiant apsaugoti asmens teises, valstybės ar komercinę paslaptį.

7.10. Teisingumo principas. Darbuotojai, atlikdami savo pareigas ir teikdami paslaugas, privalo vienodai tarnauti visiems žmonėms, nepaisant tautybės, rasės, lyties, lytinės orientacijos, kalbos, kilmės, socialinės padėties, religinių įsitikinimų ir politinių pažiūrų, vadovautis visų asmenų lygybės įstatymui principu. Darbuotojai privalo vienodai būti teisingi nagrinėdami prašymus, skundus, pareiškimus, laikytis įstatymų ir kitų teisės aktų, veikti tik pagal suteiktus įgaliojimus, o svarstant vidaus teisės aktų projektus, priimant sprendimus dėl darbuotojų skyrimo į pareigas ar atsakomybės – neturėti išankstinių nuostatų dėl tam tikro asmens ar asmenų grupės, priimti sprendimus vadovaujantis visiems vienodais vertinimo kriterijais.

**III DARBUOTOJŲ ETIKOS IR ELGESIO NORMOS**

8. Darbuotojų elgesys privalo būti paremtas atsakomybės, partnerystės, atvirumo ir tobulėjimo siekimu.

9. Vykdydami pavestas užduotis ir nurodymus darbuotojai vieni kitiems teikia pagal pareigines funkcijas žinotiną informaciją, netrukdo darbui ir nesudaro situacijų, kai vienas darbuotojas būtų verčiamas paskelbti kitam darbuotojui vidaus dokumentais nustatytą neleistiną žinoti informaciją.

10. Darbuotojai savo žodžiais, veiksmais, siūlomais sprendimais privalo demonstruoti geranoriškumą, tarpusavio pasitikėjimą bei kurti palankią ir darbingą atmosferą. Darbuotojai gerbia ir saugo žmogaus teises ir laisves, skleidžia ir puoselėja demokratines vertybes, laikydamiesi Visuotinėje žmogaus teisių deklaracijoje nustatytų gairių.

11. Ligoninėje tiesioginė ir netiesioginė diskriminacija, priekabiavimas, seksualinis priekabiavimas, nurodymas diskriminuoti lyties, rasės, tautybės, kalbos, kilmės, socialinės padėties, amžiaus, lytinės orientacijos, negalios, etninės priklausomybės, narystės politinėje partijoje ar asociacijoje, religijos, tikėjimo, įsitikinimų ar pažiūrų, išskyrus atvejus dėl asmens išpažįstamos religijos, tikėjimo ar įsitikinimų dirbantiems religinėse bendruomenėse, bendrijose ar centruose, jeigu reikalavimas darbuotojui dėl išpažįstamos religijos, tikėjimo ar įsitikinimų, atsižvelgiant į religinės bendruomenės, bendrijos ar centro etosą, yra įprastas, teisėtas ir pateisinamas, ketinimo turėti vaiką (vaikų) pagrindu, dėl aplinkybių, nesusijusių su darbuotojų dalykinėmis savybėmis, ar kitais įstatymuose nustatytais pagrindais yra draudžiami.

12. Santykiuose su bendradarbiais draudžiama:

12.1. darbuotojo žeminimas ar įžeidinėjimas;

12.2. darbuotojo charakterio, jam būdingų savybių viešas aptarimas;

12.3. darbuotojo darbo ar turtinės padėties menkinimas;

12.4. apkalbų, šmeižto skleidimas, reputacijos žeminimas;

12.5. neigiamų emocijų demonstravimas;

12.6. priešiški, neetiški, agresyvūs, užgaulūs veiksmai ar elgesys.

13. Vadovai pagarbiai ir santūriai elgiasi su jiems pavaldžiais darbuotojais – nurodymai, pavedimai, pastabos daromos tik korektiškai, stengiantis sukurti kolektyve darbingą ir draugišką aplinką, kurioje darbuotojas ar jų grupė nepatirtų priešiškų, neetiškų, žeminančių, agresyvių, užgaulių, įžeidžiančių veiksmų, kuriais kėsinamasi į atskiro darbuotojo ar jų grupės garbę ir orumą, fizinį ar psichologinį asmens neliečiamumą ar kuriais siekiama darbuotoją ar jų grupę įbauginti, sumenkinti ar įstumti į beginklę ir bejėgę padėtį, užkertant kelią konfliktams, šalinant nesutarimų priežastis, viešai nereiškia savo simpatijų ir antipatijų pavaldiniams bei kitiems darbuotojams, objektyviai vertina jų dalykines savybes bei pasiekimus darbinėje veikloje.

14. Darbuotojas privalo įspėti kitą darbuotoją apie jo elgesį, jeigu jo elgesys galimai pažeidžia Kodeksą. Darbuotojai privalo užkirsti kelią Kodekso, kitų darbuotojų etikos ir elgesio ir (ar) darbo santykius reglamentuojančių teisės aktų pažeidimams, netoleruoti ligoninės darbuotojų neetiško elgesio, nekompetentingų ir (ar) neteisėtų veiksmų ir nedelsiant imtis priemonių jiems nutraukti. Jeigu darbuotojo įspėjimas apie galimai Kodeksą, kitus darbuotojų etikos ir elgesio ir (ar) darbo santykius reglamentuojančius teisės aktus pažeidžiantį elgesį neveiksmingas, darbuotojas privalo informuoti apie tai ligoninės direktorių ar teisininką. Taip pat darbuotojai privalo pranešti apie galimai darbuotojo ar jų grupės taikomą ar taikytą nereglamentuotą elgesį (taikomas neformalias taisykles), ujimą, elgesį, kuriuo galimai žeidžiamas darbuotojų ir (ar) pacientų asmens orumas, motyvacija dirbti ar gydytis, bendrauti, išsakyti nepasitenkinimą ar kritiką, ir trukdymą tobulėti darbuotojo profesinėje veikloje.

15. ligonine netoleruoja naudojimosi ligoninės vardu ar kitokiomis iš atstovavimo kylančiomis aplinkybėmis, siekiant ligoninės interesų neatitinkančių ar darbuotojo asmeninių tikslų.

16. Komentarus, susijusius su ligoninės veikla, viešai teikia ligoninės vadovas arba kiti tokius įgaliojimus turintys darbuotojai.

17. Asmeninėse socialinių tinklų paskyrose dalindamiesi su darbu susijusia informacija darbuotojai turi rūpintis gera ligoninės reputacija, nesidalinti konfidencialia darbo informacija, taip pat nuotraukomis ir vaizdo įrašais, kuriuose užfiksuoti vaizdai iš vietų, kur fotografuoti ir filmuoti uždrausta.

**IV VIEŠŲJŲ IR PRIVAČIŲ INTERESŲ DERINIMAS**

18. Darbuotojai (kuriems numato teisės aktai) privalo atvirai ir sąžiningai atskleisti savo privačius interesus užpildydami ir laiku atnaujindami privačių interesų deklaracijas. Darbuotojai privalo deklaruoti privačius interesus teisės aktų nustatyta tvarka ir atvejais.

19. Darbuotojui draudžiama dalyvauti rengiant, svarstant ar priimant sprendimus arba kitaip juos paveikti ar bandyti paveikti, arba atlikti kitas tarnybines pareigas, jeigu atliekamos tarnybinės pareigos yra susijusios su jo privačiais interesais.

20. Jeigu atliekamos tarnybinės pareigos yra susijusios su darbuotojo privačiais interesais, prieš atlikdamas tarnybines pareigas arba pradėjęs jas atlikti, darbuotojas apie tai privalo informuoti ligoninės vadovą ir darbuotojus, kurie kartu atlieka tarnybines pareigas, ir pareikšti apie nusišalinimą, ir jokia forma nedalyvauti toliau atliekant tarnybines pareigas.

**V KORUPCIJOS PREVENCIJA**

21. Darbuotojai privalo laikytis nulinės tolerancijos korupcijai principo, netoleruoti kyšininkavimo, papirkimo, prekybos poveikiu, pinigų plovimo, piktnaudžiavimo pareigomis ir / ar kitų korupcijos formų ir patys nedaryti šių veikų.

22. Darbuotojų atranka, vertinimas ir darbo užmokestis Ligoninėje vykdomi ir nustatomi skaidriai, sąžiningai, atsižvelgiant į darbuotojų dalykines savybes ir kompetenciją, vadovaujantis Lietuvos Respublikos teisės aktais.

**VI BAIGIAMOSIOS NUOSTATOS**

23. Už Kodekso nuostatų įgyvendinimą ir laikymosi priežiūrą yra atsakingas ligoninės vadovas.

24. Ligonine kasmet iki pirmojo ketvirčio pabaigos Lietuvos Respublikos sveikatos apsaugos ministerijai pateikia informaciją apie gautų skundų dėl Asmens sveikatos priežiūros įstaigos darbuotojų elgesio kodekso, patvirtinto Lietuvos Respublikos sveikatos apsaugos ministro 2021 m. liepos 16 d. įsakymu Nr. V-1673 „Dėl Asmens sveikatos priežiūros įstaigos darbuotojų elgesio kodekso patvirtinimo“, nuostatų laikymosi skaičių, jų nagrinėjimo rezultatus, nustatytų šio kodekso pažeidimų esmę.

\_\_\_\_\_\_\_\_\_\_\_\_\_\_\_\_\_

Parengė:

1. Katinauskienė